Η πλειοψηφία των ελλήνων δεν θα πάει φέτος διακοπές
και αυτοί που θα πάνε διακοπές θα προτιμήσουν φιλικά ή συγγενικά σπίτια
Επτά στους δέκα έλληνες δεν θα κάνουν φέτος διακοπές επισημαίνεται σε έρευνα του Ινστιτούτου Καταναλωτών. Σύμφωνα με την έρευνα το φετινό καλοκαίρι το 69% των ελλήνων θα παραμείνει στα μεγάλα αστικά κέντρα, καθώς λόγω κρίσης δεν έχουν τη δυνατότητα να φύγουν ούτε και για ολιγοήμερες διακοπές. 21% προβάλλει την οικονομική αστάθεια και ένα 10% αναφέρει ότι δεν θα πάει διακοπές για επαγγελματικούς λόγους. Από αυτούς που θα φύγουν για διακοπές, το 31% δήλωσε ότι θα «λείψει» μέχρι 4 ημέρες, επειδή τα οικονομικά του δεν του επιτρέπουν περισσότερο. Ένα 25% θα πάει διακοπές μίας εβδομάδας, ενώ μόλις το 15% έχει την πολυτέλεια διακοπών δύο εβδομάδων. Πάντως, οι περισσότεροι θα επιλέξουν ως τόπο διακοπών το χωριό τους ή εξοχικά σπίτια φίλων και συγγενών, «γλιτώνοντας» τα έξοδα διαμονής. Το 55% θα μείνει σε φιλικό ιδιόκτητο σπίτι και το 25% σε συγγενικό σπίτι. Ένα 20% δηλώνει ότι θα κλείσει ξενοδοχείο. Πολύ χρήσιμα είναι τέλος τα στοιχεία που παρουσιάζει η έρευνα και αφορούν το κόστος των διακοπών. Συγκεκριμένα τα 3 χιλιάδες ευρώ αγγίζει το ελάχιστο κόστος για διαμονή και διατροφή 15 ημερών μιας τετραμελούς οικογένειας. Το ημερήσιο κόστος ξεκινά από 120 ευρώ για το ξενοδοχείο, ενώ τα μεταφορικά και γενικά έξοδα ξεκινούν από 120 ευρώ.